Diari Oficial de la Generalitat Valenciana


Sumari del DOGV 9882, del 01-07-2024 (2024/5440)

RESOLUCIÓ de 6 de juny de 2024, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Fundació per a la Investigació de l'Hospital Universitari i Politècnic La Fe de la Comunitat Valenciana i la Fundació Científica de l'Associació Espanyola contra el Càncer, en matèria d'ajudes en l'àmbit de l'oncologia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9882

Data del DOGV
:   01-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5440


Data del document
:   06-06-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * Presidència de la Generalitat

RESOLUCIÓ de 6 de juny de 2024, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Fundació per a la Investigació de l'Hospital Universitari i Politècnic La Fe de la Comunitat Valenciana i la Fundació Científica de l'Associació Espanyola contra el Càncer, en matèria d'ajudes en l'àmbit de l'oncologia. [2024/5440]  
  
La Fundació per a la Investigació de l'Hospital Universitari i Politècnic La Fe de la Comunitat Valenciana (IIS LA FE) i la Fundació Científica de l'Associació Espanyola contra el Càncer han subscrit, prèvia tramitació reglamentària, els dies 25 i 29 d'abril de 2024, el conveni marc de col·laboració en matèria d'ajudes en l'àmbit de l'oncologia per la qual cosa, segons el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat, amb data 5 de juny de 2024 i número 0337/2024, és procedent la publicació en el Diari Oficial de la Generalitat Valenciana d'este conveni, que figura annexat a esta resolució.  
  
València, 6 de juny de 2024.- El director general de Relacions amb les Corts: Jorge Bellver Casaña.  
  
  
Conveni marc de col·laboració entre la Fundació Científica de l'Associació Espanyola contra el Càncer i la Fundació per a la Investigació de l'Hospital Universitari i Politècnic La Fe de la Comunitat Valenciana en matèria d'ajudes en l'àmbit de l'oncologia  
  
Madrid, 19 d'abril de 2024  
  
Reunits  
Marta Puyol Escolar-Noriega, en nom i representació de la Fundació Científica de l'Associació Espanyola contra el Càncer (d'ara en avant, la Fundació), amb CIF E12391627 i domicili al carrer Teniente Coronel Noreña, 30, 28473, Madrid; actua en la seua condició de directora científica / subdirectora de la Fundació, i en virtut de les facultats que li van ser conferides, en virtut d'escriptura atorgada davant del notari de Madrid, José María García Pedraza, el dia vint-i-set de juny de dos mil vint-i-tres, amb el número 2178 del seu protocol.  
Ainhoa Genovés Martínez en nom i representació de la Fundació per a la Investigació de l'Hospital Universitari i Politècnic La Fe de la Comunitat Valenciana - Institut d'Investigació Sanitària La Fe, el qual pot actuar com a centre d'investigació o institució coordinadora (d'ara en avant, Centre), amb CIF P48131919 i domicili en avinguda de Fernando Abril Martorell, núm. 106, torre A, planta 7a, 46331 València, actua en la seua condició de directora gerent i amb les facultats que li van ser conferides en virtut d'escriptura atorgada davant del notari de València Luis Calabuig de Leyva, el dia 17 de novembre de 2022, amb el número 4.662 del seu protocol.  
Cada una de les parts intervinents (d'ara en avant, de manera conjunta, les parts i cada una d'estes, la part) de manera individual declaren tindre la capacitat jurídica i d'obrar suficient per a formalitzar este conveni de col·laboració empresarial en el marc de l'article 25 de la Llei 49/2002, de 23 de desembre, de règim fiscal de les entitats sense fins lucratius i dels incentius fiscals al mecenatge (d'ara en avant, la Llei 49/2002) i, en conseqüència,  
  
Exposen  
Primer. Que la Fundació és una entitat de nacionalitat espanyola amb finalitats no lucratives que té com a fins principals la promoció i el desenvolupament d'activitats encaminades a fomentar, millorar, orientar i difondre l'estudi i la investigació científica del càncer, en qualsevol de les seues manifestacions i aspectes, i són beneficiàries d'estos fins totes les persones sense distinció d'edat, sexe o raça.  
Segon. Que el Centre és una entitat de nacionalitat espanyola, la finalitat de la qual, entre altres, és el desenvolupament d'activitats relacionades amb la investigació oncològica. El Centre té la consideració d'entitat beneficiària del mecenatge d'acord amb el que assenyala la Llei 49/2002.  
Tercer. Que la Fundació, per a la consecució dels seus fins, publicarà les bases d'ajudes, entre altres: les que fomenten vocacions científiques en qualsevol dels estadis del procés educatiu i, en particular, en els estudis universitaris i postuniversitaris; per a finançar persones i centres per a la realització de projectes d'investigació; premiar persones o projectes; finançar investigació amb l'objectiu de portar els resultats, si és el cas, d'estes investigacions fins a la pràctica clínica, amb l'objectiu de promoure la vocació investigadora, i contribuir així al foment de la investigació oncològica.  
Quart. Que és intenció de les parts formalitzar este conveni marc de col·laboració empresarial (d'ara en avant, el Conveni) per a regular les clàusules generals per a la concessió per part de la Fundació d'ajudes econòmiques al Centre (d'ara en avant, Ajuda/Ajudes), conformement a les bases de les convocatòries que es publiquen durant la vigència d'este conveni i que seran incloses de manera inseparable a l'annex específic de l'Ajuda / les Ajudes, amb l'objectiu de complir els fins relacionats amb l'activitat principal de la Fundació, segons s'assenyala en l'expositiu primer, i davall les previsions de la Llei 49/2002. Tot això amb subjecció als pactes i les condicions establits en les següents:  
  
  
Clàusules  
  
Primera. Objecte  
1.1. Este conveni té per objecte regular el règim jurídic pel qual la Fundació concedix Ajudes al Centre, així com tot el conjunt de drets i obligacions que regularan la relació entre les parts per a assegurar-ne l'ús correcte.  
1.2. Per al que no està disposat en este conveni, i en el cas de resultar el Centre beneficiari de qualsevol de les Ajudes convocades per la Fundació a les quals haja presentat proposta, les condicions específiques que les regiran seran les previstes en els respectius annexos específics d'este conveni, de conformitat amb les bases de les corresponents convocatòries.  
1.3. El Centre acollirà i coordinarà les activitats arreplegades en cada projecte i la direcció científica del qual es durà a terme per l'investigador / la investigadora director/a del projecte o programa / responsable de programa / coordinador/a científic (d'ara en avant, Investigador), si és el cas.  
  
Segona. Relacions entre les parts  
2.1. Les parts reconeixen que, si és el cas, la vinculació juridicolaboral de l'investigador o els investigadors s'establix exclusivament amb el Centre, sense que entre la Fundació i l'Investigador existisca cap mena de relació o vincle contractual i/o laboral, ni puga este exigir a aquella l'assumpció de responsabilitats o el compliment de qualssevol obligacions i/o formalitats derivades de l'activitat de l'Investigador, a títol enunciatiu, però no limitador, de caràcter laboral, administratiu, fiscal o de seguretat social.  
2.2. En este sentit, el Centre es compromet a mantindre indemne la Fundació segons el règim que s'establix en la clàusula onzena d'este conveni.  
2.3. Els projectes han de complir la normativa legal i comptar amb les autoritzacions legals preceptives.  
  
Tercera. Contingut de l'ajuda econòmica  
3.1. La quantia concreta a què ascendirà cada ajuda, així com la forma de pagament específica d'esta seran les que s'estipulen en cada annex específic, d'acord amb el que regulen les bases corresponents a cada ajuda.  
L'Ajuda econòmica no podrà ser utilitzada, en cap cas, per a fins diferents dels acordats entre les parts d'este conveni i continguts en el projecte.  
3.2. Amb l'objectiu d'obtindre finançament per als projectes, la Fundació podrà comunicar la informació divulgativa relacionada amb estos a l'Associació Espanyola contra el Càncer, així com a terceres entitats que hi puguen estar interessades. Una vegada formalitzat el finançament, s'informarà el finançador de les dades del Centre, així com del seguiment divulgatiu dels projectes al llarg de la duració d'este conveni, amb l'objectiu de mantindre el finançador actualitzat. La Fundació garantix que la informació comunicada a estos tercers compta amb les garanties suficients de seguretat i confidencialitat aplicables en este conveni.  
  
Quarta. Obligacions del Centre  
El Centre s'obliga a:  
(i) Destinar les ajudes econòmiques als fins que s'assenyalen en l'annex específic i les bases corresponents.  
(ii) Complir, si és el cas, totes les obligacions laborals, de seguretat social i fiscals en relació amb l'Investigador, d'acord amb la normativa laboral, fiscal i de seguretat social vigent a cada moment, incloent-hi, sense caràcter limitador, convenis col·lectius i normativa de seguretat i salut en el treball (prevenció de riscos laborals i protecció de la salut).  
  
(iii) Facilitar a la Fundació la documentació acreditativa que se sol·licite a cada moment en compliment d'estes obligacions, així com mantindre-la actualitzada.  
(iv) Supervisar que l'Investigador i el director del projecte, si és el cas, actuen conformement a les obligacions establides per al Centre en este conveni, i les coneguen.  
(v) Supervisar i garantir la dedicació exclusiva de l'Investigador als projectes.  
(vi). En el cas que es pretenga la recepció d'ajudes econòmiques de tercers, caldrà comunicar-ho prèviament per escrit a la Fundació. De la mateixa manera, no es pot participar en la recaptació de fons de tercers per als projectes sense el consentiment previ per escrit de la Fundació.  
  
(vii) El Centre, incloent-hi els seus investigadors, es compromet a difondre la col·laboració de les entitats que hagen participat en les ajudes econòmiques dels projectes sempre que es faça difusió dels resultats, si és el cas, obtinguts dels projectes.  
(viii) Facilitar que la Fundació audite les labors de desenvolupament del o els projecte/s, segons el que s'estipula en les bases, així com quan ho crega convenient.  
(ix) Instar l'Investigador i el director del projecte, si és el cas, perquè s'adherisquen a la Política d'Integritat Científica i Bones Pràctiques de la Fundació i a la Política d'Open Access de la Fundació adjuntes al Conveni.  
(x) Complir, amb caràcter general, totes les obligacions legals que s'apliquen a conseqüència de la subscripció d'este conveni.  
  
(xi) Comunicar a la Fundació, quan se'n tinga coneixement, i al més prompte possible, qualsevol actuació que puga tindre incidència en els contactes o les negociacions sobre la transferència de tecnologia o explotació comercial objecte d'este conveni.  
(xi) La devolució de l'import de l'Ajuda a conseqüència dels beneficis obtinguts per damunt d'este import per l'explotació dels resultats dels projectes finançats a través de les corresponents ajudes econòmiques, segons el que s'indica en la clàusula sexta.  
  
  
Quinta. Seguiment dels projectes  
5.1. La Fundació examinarà, si és el cas, els resultats dels seguiments corresponents a cada convocatòria, conformement a les condicions arreplegades en les diverses bases, amb l'objectiu de valorar el funcionament, el compliment dels objectius de cada projecte i l'èxit de les investigacions desenvolupades. Per a fer-ho, la Fundació podrà utilitzar els mitjans i recursos que considere més convenients, incloent-hi, entre altres, l'avaluació per experts interns i/o externs o l'auditoria in situ. La Fundació es reservarà, en tot moment, l'opció de no renovació, en el cas de les convocatòries en les quals siga aplicable, a la seua sola discreció.  
  
D'esta manera, es constituirà una comissió de seguiment de les Ajudes concedides en l'àmbit d'este conveni. Esta comissió tindrà caràcter consultiu i la seua principal funció serà la de coordinació entre la Fundació i el Centre en tot el que es referisca a les Ajudes concedides al Centre, així com l'intercanvi de bones pràctiques. La comissió estarà conformada pels membres que, de comú acord, es designen al cas per les dos entitats en el moment que es constituïsca, si arriba el cas, una vegada determinades les Ajudes finalment adjudicades al Centre.  
5.2. El Centre i/o l'Investigador, si és el cas, supervisaran el desenvolupament i compliment de les activitats d'investigació assenyalades en cada projecte. En este sentit, es posarà en coneixement de la Fundació qualsevol incompliment, desviació o anomalies en els plans i pressupostos assenyalats en el projecte, perquè la Fundació puga prendre les mesures que, en cada cas, siguen aconsellables o pertinents.  
5.3. En cas que s'incomplisquen les labors de supervisió i vigilància en el seguiment de cada projecte assenyalades anteriorment, el Centre serà responsable d'estos incompliments davant de la Fundació, sense perjuí de les accions que el Centre eventualment puga iniciar contra l'Investigador, si és el cas.  
5.4. Qualsevol variació dels projectes que l'Investigador considere necessària, si és el cas, per a avalar l'adequat desenvolupament i la consecució dels objectius, ha de ser consultada a la Fundació, la qual examinarà la conveniència i la necessitat d'esta modificació i, si és el cas, atorgarà, si així ho estima oportú, el seu consentiment a la variació. A este efecte, i sempre que la Fundació preste este consentiment i ho considere necessari, es presentaran els nous projectes, que s'uniran, com a protocol complementari, a l'annex específic a este conveni.  
  
  
Sexta. Resultats del projecte  
6.1. El Centre serà l'únic titular dels resultats del projecte (d'ara en avant, Resultats) obtinguts en el marc del conveni, siguen estos protegibles, o no, per drets de propietat intel·lectual i industrial o secrets empresarials (secrets industrials i secrets comercials), sempre que el nou coneixement desenvolupat no supose una evolució de drets de propietat industrial previs sobre els quals se sustenta el projecte, en este cas caldrà comunicar-ho als cotitulars d'esta.  
  
6.2. L'Investigador i/o el Centre hauran de notificar a la Fundació en el termini màxim de quinze (15) dies hàbils, des que es genere i per escrit, qualsevol resultat que siga susceptible de ser protegit per la normativa de propietat intel·lectual i industrial, o secrets empresarials, per a informar sobre l'estratègia de protecció dels actius.  
6.3. El Centre valorarà i decidirà, com a titular dels Resultats del projecte, la modalitat que siga més convenient per a la protecció dels Resultats obtinguts, així com el seu específic àmbit de protecció territorial. Les parts acorden que el resultat serà explotat directament pel Centre.  
6.4. Sense perjuí del que s'ha dit anteriorment, la Fundació tindrà dret a la devolució de l'Ajuda econòmica atorgada en els casos en què el Centre comence a obtindre beneficis per damunt de la quantia de l'Ajuda concedida, derivats de l'explotació econòmica dels resultats, siga per si mateix o mitjançant terceres persones físiques o jurídiques. A este efecte, la Fundació percebrà un percentatge sobre els beneficis anuals derivats de l'explotació econòmica dels Resultats fins a aconseguir l'import de l'Ajuda econòmica atorgada, sense que això supose el dret de la Fundació a participar econòmicament de l'explotació econòmica d'estos Resultats, més enllà de l'Ajuda concedida. El percentatge serà acordat per les parts, una vegada el Centre els comunique l'obtenció de beneficis per damunt de l'import de l'Ajuda econòmica atorgada.  
  
6.5. El dret per part de la Fundació a la devolució de l'Ajuda, una vegada obtinguts els beneficis d'explotació dels resultats, acabarà després de vint (20) anys a partir de la firma de l'annex específic de l'Ajuda, sempre que el reembossament haja començat durant els últims quatre (4) anys del termini referit, el dret continuarà vigent per un termini addicional de cinc (5) anys des del reembossament. Els imports rebuts per la Fundació es destinaran a activitats compreses en els seus fins fundacionals.  
6.6. A l'efecte del que es preveu en la clàusula anterior, s'entendran per ingressos nets els ingressos bruts menys els costos de la llicència, calculats segons els termes següents:  
6.6.1. Els ingressos bruts comprenen totes les contraprestacions rebudes per llicència, cessió (transmissió) o explotació directa dels Resultats pel Centre, incloent-hi els imports abonats per tercers, per exemple, imports a tant alçat i gastos de manteniment.  
6.6.2 Els costos de llicència comprenen els gastos i costos incorreguts o suportats pel Centre pel registre dels Resultats i, si és el cas, la inscripció en el registre corresponent de les llicències concedides, el manteniment dels drets de propietat intel·lectual i industrial i la defensa judicial o extrajudicial dels Resultats (incloent-hi taxes de les oficines i registres corresponents i honoraris de professionals).  
  
6.7. A l'efecte del que es disposa en esta clàusula, el mes següent a cada anualitat complida des del moment en què s'inicie l'explotació dels Resultats, el Centre emetrà un informe detallant els beneficis obtinguts per l'explotació dels Resultats en qualsevol forma, i la quantia que correspon percebre a la Fundació. En el termini de trenta (30) dies hàbils des de la recepció de l'informe, la Fundació ha d'emetre una factura al Centre per l'import indicat, o bé fer les al·legacions oportunes si considera que l'import no és correcte.  
6.8. La Fundació tindrà dret a realitzar auditories per a comprovar si les quantitats liquidades pel Centre són correctes. Els gastos de les auditories seran a càrrec de la Fundació. Les auditories es realitzaran per tercers independents, en dies i horaris laborables i amb una notificació prèvia d'almenys setanta-dos (72) hores. En el cas que els auditors identifiquen una desviació, en perjuí de la Fundació, de més del deu (10) per cent entre la quantitat que havia de liquidar-se a la Fundació i la quantitat efectivament liquidada, el Centre, a més d'abonar la diferència, ha d'assumir els gastos de l'auditoria.  
  
6.9. El Centre serà l'únic responsable del registre, el manteniment i la defensa dels Resultats que puguen constituir drets de propietat intel·lectual i industrial, així com d'establir totes les mesures necessàries per al manteniment en secret d'aquells que puguen constituir secrets empresarials, així com d'assumir tots els costos i gastos que se'n deriven. A efectes aclaridors, el Centre tindrà l'obligació de mantindre vigent el registre dels Resultats i assumir-ne la defensa, almenys, durant tota la duració del conveni.  
  
Sèptima. Deure de confidencialitat  
7.1. La informació obtinguda durant la labor d'investigació duta a terme en el marc de l'Ajuda o qualsevol de les Ajudes concedides, a l'empara d'este conveni, tindrà caràcter d'informació confidencial, i les parts s'obliguen a no difondre-la a tercers, en cap concepte, sense el previ consentiment per escrit de les altres parts.  
7.2. En este sentit, s'entendrà per informació confidencial tota informació de qualsevol índole que no estiga en el domini públic i que haja sigut subministrada, directament o indirectament, per una de les parts a l'altra, de manera intangible o tangible, oralment o per escrit, expressada en qualsevol mitjà o suport, tant si s'ha comunicat abans, en el marc de les converses prèvies, durant o després de la data d'este conveni, i que s'haja identificat clarament com a confidencial en el moment de fer-ne la comunicació o l'entrega, o bé que el seu caràcter confidencial es desprenga de la mateixa naturalesa de la informació subministrada.  
  
7.3. Les parts es comprometen a adoptar les mesures necessàries per a garantir la confidencialitat de la Informació Confidencial, i a no utilitzar-la per a cap finalitat diferent de l'execució d'este Conveni en els termes acordats entre les parts.  
7.4. En este sentit, les parts tenen una obligació de confidencialitat especialment estricta en relació amb, si és el cas, els Resultats del projecte per a no perjudicar-ne la protecció eventual mitjançant els corresponents drets de propietat industrial que es puguen obtindre.  
  
7.5. Les parts només podran transmetre la Informació Confidencial a aquell personal intern o subcontractat que tinga necessitat d'accedir-hi amb motiu de l'execució d'este conveni i s'asseguraran que este personal estiga subjecte a un compromís de confidencialitat amb un nivell d'exigència equivalent al regulat en esta estipulació. Cada part respondrà davant les altres del manteniment de la confidencialitat de la informació pels seus representants, empleats, investigadors o assessors professionals i qualssevol altres persones que hi estiguen vinculades i a les que estes tinguen necessitat, si és el cas, de revelar la Informació Confidencial.  
7.6. No suposaran una vulneració del compromís de confidencialitat les comunicacions realitzades en el marc d'este Conveni a la Subdivisió de Coordinació i Avaluació de l'AEI o a qualsevol altra entitat amb el propòsit d'avaluar els resultats, en cas que n'hi haja.  
  
7.7. L'obligació de confidencialitat no serà aplicable a informació que les parts puguen demostrar documentalment que:  
(a) era de domini públic en el moment de revelar-se;  
(b) ha passat a ser de domini públic després de comunicar-la per causes no imputables a les parts o als seus empleats;  
(c) estava en coneixement de les parts o dels seus empleats abans de comunicar-la;  
(d) ha sigut legítimament facilitada a alguna de les parts sense obligació de confidencialitat per un tercer no subjecte a cap obligació de confidencialitat;  
(e) siga requerida per imperatiu legal o per autoritat competent. En este supòsit, si les parts tenen coneixement que puguen ser requerides per a revelar Informació Confidencial, prèviament a la revelació d'esta informació i en la mesura que això no supose cap violació legal o administrativa, hauran de:  
- notificar esta situació a la part que va subministrar la Informació Confidencial;  
- complir amb les indicacions dirigides a protegir, en la mesura que siga possible, la Informació  
Confidencial de la part que la va subministrar, sempre que estes siguen raonables.  
7.8. Així mateix, en el cas que les parts tinguen coneixement que s'ha revelat o s'ha pogut revelar Informació Confidencial a persones no autoritzades, ho comunicaran immediatament a les altres parts per escrit.  
7.9. El deure de guardar secret en relació amb la Informació Confidencial es mantindrà vigent de manera indefinida, mentres esta informació mantinga el caràcter secret, i amb independència de la vigència d'este conveni, llevat que les parts acorden una altra cosa per escrit.  
  
Octava. Publicacions i difusió del projecte  
8.1. El Centre, incloent-hi els seus investigadors, podrà realitzar publicacions relacionades amb cada projecte que no suposen la revelació d'Informació Confidencial i sempre que compten per a fer-ho amb la prèvia aprovació per escrit de les altres parts, les quals hauran de manifestar la seua aprovació o desaprovació per motius de la publicació, o proposar modificacions en el document proposat, en el termini màxim de vint (20) dies hàbils, des que este document s'haja sotmés a aprovació. En cas que hi haja silenci, s'entendrà rebutjada la publicació pretesa.  
A este efecte, l'Investigador i el Centre es comprometen a enviar a la Fundació els pre-prints dels articles científics acceptats abans de procedir a la publicació i/o ressenya de la comunicació oral corresponent.  
  
8.2. En les publicacions relacionades amb cada projecte, s'ha de fer menció expressa a tots els investigadors que hi hagen intervingut, així com expressament a l'Ajuda econòmica prestada per part de la Fundació. En este sentit, s'inclourà una menció expressa en totes les publicacions escrites o orals a la Fundació en l'apartat «Agraïments». Addicionalment, l'Investigador ha d'enviar a la Fundació una còpia de la publicació i/o la ressenya de la comunicació oral corresponent.  
  
8.3. El Centre es compromet a incloure en totes les comunicacions relatives a cada projecte una menció expressa a la col·laboració de les entitats que hagen participat en l'Ajuda econòmica del projecte.  
8.4. Així mateix, en virtut dels pactes en este conveni, i durant la seua vigència, el Centre realitzarà les activitats de promoció i publicitat de les Ajudes econòmiques rebudes de la Fundació per al desenvolupament de cada projecte. Esta difusió tindrà un objecte tecnicocientífic, i en cap cas comercial.  
8.5. En este sentit, la Fundació, com a organitzadora i responsable de la convocatòria, podrà realitzar publicacions en els mitjans, tant físics com digitals, dels quals siga titular, i en qualsevol format, sobre cada projecte i, si és el cas, els seus resultats amb finalitats merament informatives per a la comunitat científica i la societat general. Esta publicació es podrà fer fins i tot si els Resultats dels projectes finançats en el marc d'este Conveni són obtinguts després de la terminació d'este Conveni i els annexos corresponents. Este dret es conferix amb caràcter gratuït.  
8.6. El Centre es compromet a utilitzar, entre altres, els mitjans següents per a la difusió dels projectes:  
I. A l'inici del Conveni:  
El Centre es compromet a comunicar i difondre les Ajudes econòmiques aconseguides a través dels canals de comunicació del mateix Centre. Tant l'Investigador com el Centre es comprometen a informar, de manera prèvia, la Fundació de les actuacions de comunicació i difusió específiques que es duran a terme en relació amb cada projecte.  
  
En les informacions que s'incloguen en la web del Centre, o en qualsevol altre canal de comunicació que utilitze, s'esmentarà que es compta amb una ajuda econòmica de la Fundació.  
II. Durant el desenvolupament del Conveni:  
En cas que es realitzen publicacions relatives als projectes, o en cas que se n'hagen obtingut Resultats, el Centre es compromet a informar la Fundació de qualsevol acció de comunicació o difusió que es pretenga realitzar de manera prèvia al fet que esta acció es duga a terme.  
  
La Fundació podrà difondre, si n'hi ha, els Resultats dels projectes, sempre que això no supose la revelació d'Informació Confidencial, ni la vulneració dels drets de propietat industrial de les altres parts.  
  
El Centre es compromet a difondre la col·laboració de la Fundació en les instal·lacions del mateix Centre mitjançant gravacions, entrevistes i qualssevol altres mitjans de comunicació i difusió.  
El Centre, incloent-hi els seus investigadors, es compromet a difondre el projecte i l'Ajuda econòmica concedida per la Fundació mitjançant la seua participació en actes institucionals i de divulgació científica.  
  
III. A la fi del Conveni:  
El Centre es compromet a comunicar i difondre la fi del conveni, així com els principals assoliments aconseguits durant el seu desenvolupament, fent menció a la participació de la Fundació.  
8.7. El responsable de comunicació del Centre o, en cas que no existisca eixa figura, el mateix Centre facilitarà a la Fundació una relació de les comunicacions realitzades de cada projecte tant pel Centre com per l'Investigador, amb la finalitat de garantir el compliment de totes les obligacions derivades d'este conveni.  
8.8. Ni el Centre ni els seus empleats, investigadors o personal que per algun motiu tinga accés al projecte per part del Centre podran utilitzar les marques «Fundació Científica de l'Associació Espanyola contra el Càncer», «Fundació Científica de l'AECC» o «AECC Scientific Foundation», titularitat de la Fundació, amb finalitats publicitàries o de màrqueting, sense la prèvia autorització per escrit de la Fundació. En tot cas, l'ús i la inserció de denominacions, signes, marques i logotips identificatius tant de la Fundació com de l'Associació Espanyola contra el Càncer, en qualsevol mitjà de difusió, es realitzarà en els termes i les condicions prèviament aprovats per la Fundació. Qualsevol modificació de mitjans, suports o instal·lacions acordats amb la Fundació s'ha de notificar expressament a esta, amb un preavís de 15 dies hàbils.  
  
8.9. El Centre reconeix a favor de la Fundació el dret d'inspecció general del compliment de les obligacions de difusió de les activitats dels projectes.  
8.10. La difusió d'esta col·laboració, d'acord amb el que s'establix en l'esmentada Llei 49/2002, no constituïx una prestació de servicis.  
  
  
Novena. Duració del conveni  
9.1. La duració inicial d'este conveni serà de quatre (4) anys, amb possibilitat d'ampliació mitjançant acord exprés per escrit entre les parts, amb les condicions que en este acord es determinen i sense perjuí del que s'establix sobre aquelles modificacions que, excepcionalment, puguen requerir la formalització d'addendes subscrites a este efecte per les parts. Tot això sense perjuí que la duració de les Ajudes prevista en els annexos específics d'este Conveni es mantinga en vigor més enllà del termini de vigència d'este, a causa de la duració determinada per les corresponents bases sobre l'Ajuda concreta.  
  
9.2. Este Conveni entrarà en vigor a partir del dia que es formalitze per les dos parts, sempre que s'hagen complit les condicions necessàries per a iniciar-lo, tal com s'indica en les bases de les convocatòries i davall les indicacions que s'hi expressen.  
9.3. La duració que s'establisca en els annexos específics d'este Conveni estarà determinada pel termini que les corresponents bases estipulen sobre l'Ajuda concreta, i es podrà mantindre en vigor fins que s'execute completament, més enllà de la duració d'este conveni.  
Dècima. Casos de resolució anticipada  
10.1. La Fundació podrà resoldre de manera anticipada este Conveni per l'esdeveniment de qualsevol de les causes següents:  
a) Utilització de les Ajudes econòmiques per a fins diferents dels establits en este conveni.  
b) Incompliment o desviació en els plans, pressupostos i/o objectius del projecte o anomalies en la conducta o les activitats desenvolupades per l'Investigador i/o els col·laboradors.  
c) Posada en marxa del projecte sense disposar de les autoritzacions legals pertinents.  
d) No entrega dels seguiments científic i/o econòmic.  
e) Disconformitat motivada de la Fundació amb l'evolució de cada projecte.  
f) Falta de comunicació a la Fundació per part de l'Investigador o del Centre de la sol·licitud i/o l'obtenció de fonts d'ajuda econòmica diferents addicionals a les proporcionades per la Fundació i regulades en este conveni, en el cas que no compten amb l'aprovació prèvia per escrit de la Fundació.  
g) Qualsevol incompliment significatiu de les obligacions arreplegades en este conveni.  
h) Terminació anticipada per qualsevol causa del contracte laboral, si és el cas, subscrit entre l'Investigador i el Centre.  
i) Impossibilitat manifesta de la Fundació, per motius de força major, per a continuar amb l'Ajuda econòmica prevista.  
j) Incompliment o desviació de més d'un 30 %, i que prèviament no haja sigut autoritzat per la Fundació, en el cronograma d'objectius científics de la memòria científica dels projectes.  
k) Falta de comunicació de resultats científics a la societat, siga a través de publicació d'articles, participació en congressos o comunicació de resultats de patents, en els casos en què corresponga.  
  
l) No renovació anual de cada projecte per disconformitat motivada de la Fundació amb l'evolució científica.  
m) Qualsevol esdeveniment que done lloc a mala praxi en investigació.  
10.2. En cas que ocórrega qualsevol dels supòsits d'incompliment, la Fundació notificarà la seua intenció de resoldre este Conveni o l'annex de l'Ajuda de manera motivada i raonada al Centre. Excepte pel que fa a la clàusula 10.1.i, s'establirà un termini excepcional i màxim d'un mes des que la causa d'incompliment haja esdevingut, bé per a esmenar l'incompliment mencionat, bé perquè l'Investigador i el Centre presenten les seues al·legacions. La Fundació, en el termini d'un mes següent a la notificació fefaent i per escrit, per part de l'Investigador i del Centre, decidirà sobre la conveniència, o no, de resoldre este conveni.  
  
10.3. En el supòsit de reclamacions amb base en els apartats h i m anteriors, este Conveni serà automàticament resolt i s'estudiaran les mesures sancionadores a futur per part de la Fundació.  
10.4. En cas que hi haja resolució anticipada d'este conveni, a causa de qualssevol de les causes, assenyalades en els apartats des de la a fins a la m anteriors, la Fundació tindrà dret a suspendre de manera definitiva la prestació de l'Ajuda econòmica, així com a sol·licitar la devolució completa dels imports ja abonats i no gastats fins a la data, excepte supòsits de força major o en els que no medien incompliments, i en este cas es procedirà en funció de les circumstàncies concurrents.  
  
10.5. En el cas que, durant la vigència del conveni, es produïsca la terminació de la relació laboral, si n'hi ha, entre l'Investigador i el Centre i, a conseqüència d'això, el projecte concret es desvincule del Centre, la Fundació resoldrà de manera anticipada el corresponent annex a este conveni. Sense perjuí del que s'ha dit anteriorment, se seguirà vinculant a les parts tot el restant. Així mateix, el Centre accepta que la Fundació, a la seua sencera discreció, puga arribar a un nou acord amb el Centre i la nova institució en la qual s'execute el projecte en qüestió, per a continuar finançant el projecte.  
10.6. Finalment, este Conveni es podrà resoldre, a instàncies de qualsevol de les parts, per les causes generals establides en la llei, amb un termini màxim d'un mes per a esmenar-lo o perquè es realitzen les al·legacions pertinents en cas que siga possible l'esmena.  
  
  
  
Onzena. Règim de responsabilitat i indemnitat de la Fundació  
  
11.1. Les parts acorden que la Fundació no serà en cap circumstància responsable de l'actuació de l'Investigador ni dels danys i perjuís (humans, materials o econòmics) que puguen sobrevindre, al Centre o a qualssevol dels tercers, que es puguen considerar derivats de l'activitat objecte de l'Ajuda econòmica, i el Centre es compromet a mantindre indemne la Fundació per qualssevol dels danys i perjuís indicats.  
  
11.2. Les parts acorden que el Centre serà l'únic responsable de qualsevol obligació de les referides en la clàusula quinta.  
11.3. Tal com s'indica en la clàusula quinta, totes les obligacions, a títol enunciatiu, però no limitador, de caràcter legal, laboral, administratiu, fiscal o de seguretat social de l'Investigador realitzades amb càrrec a les Ajudes econòmiques rebudes des de la Fundació corresponen al Centre, sense que entre la Fundació i l'Investigador existisca cap mena de relació o vincle laboral, si és el cas, ni puguen exigir a la Fundació l'assumpció de responsabilitats o el compliment de qualssevol obligacions i/o formalitats derivades de la seua activitat en els projectes.  
  
11.4. El Centre exonera la Fundació de qualsevol responsabilitat relativa a l'obligació de disposar dels permisos i les autoritzacions que, si és el cas, siguen necessaris per a l'execució dels projectes. Es compromet igualment a no realitzar cap acte que puga danyar la imatge de la Fundació, assumint davant d'esta i davant de tercers qualsevol responsabilitat que, pels motius indicats en este apartat, es puga ocasionar.  
  
11.5. En cas que hi haja incompliment de les labors de supervisió identificades en la clàusula quinta, el Centre serà responsable d'estos incompliments davant de la Fundació, sense perjuí de les accions que el Centre eventualment puga iniciar contra tercers.  
11.6. El Centre assumirà íntegrament la responsabilitat derivada de qualsevol incompliment de les obligacions incloses en este conveni, amb independència dels mitjans, els suports o les instal·lacions en què s'inserisquen les denominacions, les marques i els logotips de la Fundació, i exonera la Fundació de qualsevol responsabilitat sobre este tema i sense perjuí de l'obligació del Centre de rescabalar la Fundació pels danys i perjuís que li haja causat, i no podrà invocar, en cap cas, l'existència de cap conflicte amb tercers per a justificar l'incompliment total o parcial d'estes obligacions.  
11.7. Les Ajudes econòmiques atorgades per la Fundació seran netes de qualsevol cost, gasto o impost.  
  
Dotzena. Normativa  
12.1. Les parts es comprometen, en tot moment, a respectar i complir la legislació vigent aplicable a este conveni i durant la seua vigència, així com a observar expressament els principis i les normes ètiques, en particular, si és procedent, el Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris; la Llei 41/2002, de 14 de novembre, bàsica reguladora de l'autonomia del pacient; la Llei 14/2007, de 3 de juliol, d'investigació biomèdica i la Llei 17/2022, de 5 de setembre, per la qual es modifica la Llei 14/2011, d'1 de juny, de la ciència, la tecnologia i la innovació; el Reial decret 1716/2011, de 18 de novembre, pel qual s'establixen els requisits bàsics d'autorització i funcionament dels biobancs amb finalitats d'investigació biomèdica i del tractament de les mostres biològiques d'origen humà, i es regula el funcionament i l'organització del Registre nacional de biobancs per a investigació biomèdica; l'última versió de la Declaració de Hèlsinki; el Conveni d'Oviedo sobre els drets humans i biomedicina; les Normes de Bona Pràctica Clínica (BPC) de la Conferència Internacional d'Harmonització (ICH), així com qualsevol altra norma i/o legislació que s'hi aplique.  
  
  
Tretzena. Tractament de dades de contacte i protecció de dades de caràcter personal  
13.1. Cada una de les parts queda informada que les dades de contacte dels seus representants, així com de tercers relacionats amb els representants, relatives als projectes o al Centre en què participen, seran tractades en virtut d'este conveni per l'altra part, amb la finalitat de gestionar les accions, obligacions i responsabilitats arreplegades en este conveni. Seran la base del tractament el compliment i l'execució de la relació contractual i es conservaran les dades durant tot el temps en què esta subsistisca i encara després, fins que prescriguen les responsabilitats eventuals que se'n deriven. En el cas que les parts necessiten contractar els servicis de proveïdors situats en països que no disposen de normativa equivalent a l'europea (Tercers països) per al tractament de les seues dades, esta contractació es realitzarà previ compliment de tots els requisits establits per la normativa de protecció de dades, i aplicant les garanties i salvaguardes necessàries per a preservar-ne la privacitat. En este sentit, la part es compromet a subscriure les clàusules contractuals tipus adoptades per la Comissió Europea en aquells casos en els quals es realitzen transferències fora de l'Espai Econòmic Europeu (EEE) a països sense una decisió d'adequació per part de la Comissió Europea.  
  
Quan es necessite la contractació de proveïdors la prestació de servicis dels quals implique el tractament de dades, les parts es comprometen a subscriure els contractes preceptius per encàrrec del tractament amb anterioritat a l'inici de la prestació dels servicis.  
Els interessats podran sol·licitar l'accés a les dades personals, la seua rectificació, supressió, portabilitat i limitació del seu tractament, així com oposar-s'hi, en el domicili de l'altra part que figura en l'encapçalament del conveni. Si consideren que el tractament de les seues dades personals vulnera la normativa, també poden presentar una reclamació davant l'autoritat competent.  
El delegat de Protecció de Dades de cada una de les parts és el següent:  
- DPO de la Fundació: dpo\_gg@inqsiaqrtwsfdt.zf  
- DPO del Centre: gtx@mka.ur  
13.2. Les parts, en la mesura que accedisquen i tracten dades de caràcter personal, han de prendre les mesures oportunes per a protegir-les i evitar-hi l'accés per part de tercers no autoritzats. Les parts es comprometen a la més estricta observança del que s'establix en el Reglament general de protecció de dades de la Unió Europea 2016/679 (d'ara en avant, RGPD); la Llei orgànica 3/2018, de 5 de desembre, de protecció de dades i garantia de drets digitals, així com qualsevol altra normativa nacional aplicable. Les parts es comprometen a tindre implementades les mesures d'índole tècnica i organitzatives necessàries que garantisquen la seguretat de les dades de caràcter personal i n'eviten l'alteració, la pèrdua, el tractament o l'accés no autoritzat, tenint en compte l'estat de la tecnologia, la naturalesa de les dades emmagatzemades i els riscos al fet que estiguen exposades, bé provinguen de l'acció humana o bé del medi físic o natural.  
13.3. En este sentit, l'execució del que es disposa en este Conveni implica, si és el cas, el tractament per part de la Fundació de les dades personals de l'investigador i el personal que forme part del projecte en qüestió, en qualitat de responsable de tractament.  
Concretament, es tractaran les dades identificatives (nom, cognoms, DNI, data de naixement), de contacte (número de telèfon, adreça de correu electrònic), acadèmics i d'ocupació (estudis, publicacions, formació professional, lloc de treball, empresa/centre), per a dur a terme els tractaments següents: arreplega, registre, consulta, conservació, difusió, modificació i supressió de dades personals.  
  
Les dades personals seran tractades per a les finalitats següents:  
- Dur a terme el manteniment, el compliment, el desenvolupament, el control i l'execució del que es disposa en este conveni, els seus annexos i les bases que regixen les ajudes, i l'execució de la relació contractual serà la base legitimadora.  
- Gestionar, si és el cas, la publicació d'actualitzacions i novetats relatives als resultats obtinguts del projecte, incloent-hi les dades personals de l'Investigador i el personal integrant dels projectes, segons corresponga, fins i tot després de la terminació d'este conveni i els annexos, i és la base legitimadora tant l'execució de la relació contractual com l'interés públic relatiu al món de la investigació científica.  
  
- Gestionar l'enviament d'informació sobre activitats, esdeveniments i convocatòries gestionats per la Fundació, llevat que el sol·licitant mostre la seua oposició a este tractament, i és la base legitimadora d'este tractament l'interés legítim de la Fundació.  
- Realitzar anàlisis anonimitzades amb finalitats estadístiques, derivades d'enquestes i dades d'activitat dels investigadors, amb la finalitat d'estudiar la millora en l'organització de noves convocatòries, així com la gestió d'estes, i és la base legitimadora d'este tractament l'interés legítim de la Fundació.  
- En cas que ho autoritze expressament a través de l'autorització d'ús d'imatge, captar, reproduir i difondre la imatge del titular amb la finalitat de difusió de les activitats i els projectes de la Fundació, així com altres possibles finalitats indicades en la mateixa autorització, i és la base legitimadora el consentiment exprés. Pot revocar este consentiment en qualsevol moment a través dels mitjans indicats en este conveni.  
Les dades personals facilitades es conservaran durant la realització dels projectes i durant els cinc anys següents a la finalització d'estos, amb motiu de les responsabilitats civils i mercantils que es puguen derivar del conveni, per la qual cosa serà responsabilitat dels titulars de les dades mantindre-les actualitzades.  
13.4. En el cas que es faciliten dades de tercers, ja siguen tercers relacionats amb els representants relatius als projectes o el Centre en el qual participen, com a col·laboradors, el firmant garantix que ha informat estos tercers dels aspectes continguts en este Conveni i ha obtingut la seua autorització per a facilitar les seues dades a l'altra part per als fins assenyalats.  
13.5. Les dades personals de l'Investigador i el personal que forme part de cada projecte, que en els respectius annexos específics podran ser comunicades a les administracions públiques que corresponga per llei.  
Igualment, i en qualitat d'encarregats del tractament amb l'objectiu d'executar la relació contractual, les dades es podran comunicar a:  
1. L'Associació Espanyola contra el Càncer, amb l'objectiu de realitzar les publicacions corresponents incloses en este conveni i els seus annexos, així com la gestió d'activitats i esdeveniments relacionats amb la participació de l'Investigador, el director de cada projecte, si és el cas, i el Centre en este conveni.  
2. L'Agència Estatal d'Investigació (AEI) per a l'avaluació dels projectes.  
3. Professionals interns i externs per a l'avaluació dels projectes, si és el cas.  
4. L'Associació Espanyola contra el Càncer i tercers finançadors potencials, a fi de formalitzar el possible finançament dels projectes. En cas que es realitze este finançament per tercers, se'ls comunicarà de manera expressa amb els termes derivats d'esta comunicació. Una vegada formalitzat el finançament, s'informarà el finançador de les dades de l'Investigador, així com del seguiment de cada projecte al llarg de la duració d'este conveni i l'annex / els annexos específics de l'Ajuda, amb l'objectiu de mantindre el finançador actualitzat. La Fundació garantix que la informació comunicada a estos tercers compta amb les garanties suficients de seguretat i confidencialitat que s'apliquen en este conveni.  
13.6. Els titulars podran exercitar, en qualsevol moment, els drets d'accés, rectificació, supressió, oposició, limitació i portabilitat, en els termes previstos legalment, dirigint-se per a fer-ho a la Secretaria de la Fundació, c/ Teniente Coronel Noreña, 30, Madrid 28717, aportant document que acredite la seua identitat, o bé a través de l'adreça de correu electrònic del nostre DPO, dpo\_bz@mmjepktbsilujl.hy.  
  
  
Catorzena. Abast i modificacions del Conveni  
14.1. Este conveni constituïx el text regulador general de la col·laboració entre les parts i reemplaça qualssevol relacions jurídico-contractuals prèvies que puga haver-hi entre estes parts.  
14.2. Qualsevol proposta de modificació que l'Investigador considere necessària, per al desenvolupament adequat i la consecució dels objectius de cada projecte, s'haurà de regir pel procediment següent:  
  
a) Proposta per escrit de la modificació, prou raonada i justificada, de l'Investigador, amb el vistiplau del director del projecte, si és el cas, explicant exactament el canvi proposat i la seua rellevància, la possible afectació de la memòria científica i l'impacte que tinga en la consecució dels objectius de cada projecte.  
b) Aprovació expressa de la Fundació obtinguda abans de posar en marxa la modificació, una vegada examinada la conveniència i la necessitat d'esta modificació  
14.3. Aquelles modificacions sol·licitades que es consideren significatives s'arreplegaran formalment mitjançant la firma d'un annex al Conveni, del qual formaran part inseparable i substituiran l'annex anterior regulador de les condicions prèvies. Així mateix, podran donar lloc a l'obligació per part de l'Investigador de presentar el projecte concret reformulat, amb el vistiplau del Centre, si l'abast de les modificacions ho aconsella així; s'annexarà igualment al Conveni, en formarà part inseparable i substituirà, així mateix, l'annex anterior regulador de les condicions prèvies.  
14.4. En el cas que es faciliten dades de tercers, bé siguen tercers relacionats amb els representants relatius al grup d'investigació o centre en el qual participen, bé com a col·laboradors, el firmant garantix que ha informat estos tercers dels aspectes continguts en este conveni i l'annex o els annexos específics de l'ajuda obtinguda, i la seua autorització per a facilitar les seues dades a l'altra part per als fins assenyalats.  
  
Quinzena. Cessió  
15.1. Les parts no podran cedir els drets i les obligacions que s'han pactat en este conveni excepte acord previ i exprés per escrit de les dos. En este cas, la part cessionària ha d'acceptar i subscriure per escrit totes les obligacions arreplegades en este conveni i l'annex corresponent.  
  
15.2. S'exceptua de l'anterior qualsevol cessió d'este conveni i els annexos que la Fundació puga fer en favor de l'Associació Espanyola contra el Càncer, o qualssevol entitats que hi estiguen vinculades, siga en l'actualitat o durant el desenvolupament d'este conveni.  
  
  
Setzena. Notificacions i relació entre les parts  
16.1. Llevat que del contingut específic de les clàusules del Conveni es desprenga el contrari, a l'efecte del compliment d'este i d'exigència de responsabilitats, la Fundació es dirigirà exclusivament al Centre, amb independència de les relacions contractuals i/o de coordinació que sorgisquen entre el Centre i l'Investigador, i qualssevol altres institucions o persones que hagen intervingut i/o puguen intervindre per al desenvolupament de cada projecte. Igualment, la Fundació respondrà exclusivament davant del Centre.  
16.2. Qualsevol notificació que es realitze en virtut del Conveni i l'annex / els annexos específics de l'ajuda s'ha de dur a terme de manera fefaent i per escrit amb lletra llegible, i ha d'anar dirigida:  
  
- En el Centre:  
Adreça: avinguda Fernando Abril Martorell, 106, torre A, 7a planta, 46048 València.  
Telèfon: 701 131 379  
Adreça electrònica: kmknrhztnptlr@kypuewe.uc  
  
- En la Fundació:  
Adreça: carrer Teniente Coronel Noreña, 30, 28125, Madrid.  
Telèfon: 582 935 505  
Adreça electrònica:  ticsolbiu.ogrxdkdxiv@wwtlifvkifszyg.mm  
  
Dessetena. Principis de col·laboració, llei aplicable i fur  
17.1. Les parts que firmen este conveni tenen la voluntat de complir-lo segons l'esperit de col·laboració que l'ha fet possible, fomentant el desenvolupament de la cooperació entre si, per la qual cosa en tot moment col·laboraran de conformitat amb els principis de transparència, bona fe i eficàcia, a fi de propiciar el ple desenvolupament del que s'ha pactat ací i fer-ne la correcta execució, tractant de resoldre de manera amistosa qualsevol discrepància que puga sorgir quan s'aplique.  
17.2. No obstant això, per a qualsevol desacord o desavinença que puga sorgir a conseqüència d'este conveni, les parts se sotmeten expressament a la competència dels jutjats i tribunals de la ciutat de Madrid, renunciant a qualsevol altre fur propi que els puga correspondre, i este conveni queda sotmés a la llei espanyola.  
  
  
Dihuitena. Transparència  
18.1. De conformitat amb el que s'establix en la Llei 19/2013, de 9 de desembre, de transparència, accés a la informació pública i bon govern, les parts coneixen l'obligació de publicitat activa que afecta el Centre com a fundació del sector públic, i s'autoritzen expressament i recíprocament al fet que el contingut d'este conveni es faça públic a través de les respectives pàgines web institucionals, declarant que cap contingut d'este suposa una vulneració dels seus interessos econòmics. Seran aplicables, si és el cas, els límits al dret d'accés a la informació pública previstos en la normativa bàsica i, especialment, el que es deriva de la protecció de dades de caràcter personal, per la qual cosa la publicitat es durà a terme amb la prèvia dissociació de les dades personals que s'hi contenen.  
El text íntegre del Conveni i les seues addendes individualitzades es podran publicar (llevat que no siga possible per raons de confidencialitat) una vegada subscrit, en la pàgina web del centre que s'hi aplique, en el termini de deu dies hàbils des de la inscripció del Conveni en el Registre de convenis de la Generalitat, per aplicació del que es disposa en els articles 9.1.c i 10.2 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i l'article 12.2 del Decret 105/2017, de 28 de juliol, del Consell, que desenvolupa la llei esmentada.  
I d'acord amb l'article 20 del Decret 176/2014, de 10 d'octubre, del Consell, el Conveni i les seues addendes individualitzades es publicaran en el DOGV dins dels 10 dies següents a la seua inscripció en el Registre de convenis de la Generalitat Valenciana.  
En prova de conformitat les parts firmen este conveni en el lloc i la data indicats anteriorment.  
  
25 d'abril de 2024. Per la Fundació Científica de l'Associació Espanyola contra el Càncer  
La directora científica/subdirectora de la Fundació: Marta Puyol Escolar-Noriega.  
  
29 d'abril de 2024. Per la Fundació per a la Investigació de l'Hospital Universitari i Politècnic La Fe de la Comunitat Valenciana  
La directora general: Ainhoa Genovés Martínez.  
  
  
Política d'integritat científica de la Fundació Científica de l'Associació Espanyola contra el Càncer  
  
La Fundació Científica de l'Associació Espanyola contra el Càncer (d'ara en avant Fundació) establix que la investigació científica duta a terme amb els més alts estàndards d'integritat és essencial per a garantir resultats d'alta qualitat, reproduïbles i de confiança.  
La Fundació dona suport als principis i les guies d'integritat científica establits en la federació d'acadèmies europees ALL (Codi Europeu de Conducta per a Integritat Científica), i confia que els esforços científics dels investigadors finançats per Fundació estan impulsats per valors comuns de rigor, honestedat i responsabilitat. Basat en estes premisses, el personal (científic i administratiu) involucrat en els projectes d'investigació finançats per Fundació complix amb els principis ètics de bones pràctiques científiques i una conducta honesta. En particular, en les institucions (centres d'investigació, hospitals, universitats, etc.) on es duen a terme projectes científics finançats per Fundació s'haurà de:  
  
1. Promoure els principis de rigor, honestedat i integritat en la investigació.  
Per exemple, establint i implementant regles de bones pràctiques científiques; establint guies per a manejar, emmagatzemar, arxivar dades i imatges originals; mentorar jóvens investigadors, i oferir-los possibilitats de formació en conductes d'investigació responsable.  
  
2. Comptar amb una política formal i escrita de prevenció i maneig de males conductes científiques, així com de conflicte d'interés i incompatibilitats.  
La Fundació es reserva el dret a demanar una còpia d'este document. La mala conducta científica, per exemple, el comportament deliberadament deshonest contra els estàndards d'integritat, rigor i de bones pràctiques, entre els quals s'inclou, però no es limita: l'elaboració, falsificació, omissió o representació impròpia de resultats científics; el plagi; la violació dels estàndards ètics i protocols subjectes a l'ús d'humans i animals en investigació. La mala conducta científica no inclou errors honestos i involuntaris. La política ha d'incloure: procediment i cronograma d'actuació a consultes i investigacions; possibles sancions, en el cas que s'observe mala conducta; com es pot realitzar una apel·lació; els procediments per a assegurar confidencialitat de la investigació, i de totes les parts involucrades.  
  
3. Investigar les al·legacions de mala conducta científica.  
En cas que les al·legacions involucren investigadors finançats per Fundació, la institució ha de notificar-ho a la Fundació i mantindre-la informada del procés. La Fundació es reserva el dret a suspendre l'ajuda durant la investigació i, en el cas que les al·legacions es mantinguen, a imposar sancions que poden incloure: la terminació de l'ajuda; l'obligació a retornar el finançament concedit a la Fundació; la no elegibilitat d'optar a ajudes de la Fundació.  
  
  
Política Open Access de la Fundació Científica de l'Associació Espanyola contra el Càncer  
  
La Fundació Científica de l'Associació Espanyola contra el Càncer (d'ara en avant, Fundació) té l'objectiu de finançar la investigació de qualitat i la innovació més ambiciosa en l'àmbit del càncer a Espanya, en benefici de la població general i dels pacients, cobrint des del coneixement bàsic d'esta malaltia fins a la translació i aplicació de les troballes científiques a la pràctica clínica.  
Fundació decidix implementar una política de ciència oberta en les seues convocatòries d'ajudes, que opta tant a les publicacions científiques com a les dades d'investigació, amb la finalitat d'augmentar la difusió dels resultats dels projectes finançats per la Fundació i facilitar que estos arriben a altres investigadors i a la societat en general, ajudant a accelerar els avanços en les investigacions del càncer i promovent el coneixement col·lectiu.  
La ciència oberta és el moviment que busca l'obertura de la investigació científica per a benefici de tota la societat. Els principis FAIR (Findability, Accessibility, Interoperability & Reuse) es proposen com una guia per a la implementació de la ciència oberta i són reconeguts en les polítiques i iniciatives de dades obertes. L'accés obert a les publicacions i a les dades d'investigació es traduïx en un augment de l'impacte, la transparència i la visibilitat dels resultats, alhora que permet una millora en la gestió dels recursos, ja que compartir reduïx esforços, evita duplicitats, estalvia temps i induïx a la col·laboració.  
  
Amb esta finalitat, tots els beneficiaris de les ajudes de la Fundació han d'assegurar l'accés obert a totes les publicacions revisades per experts i a les dades d'investigació derivades del projecte finançat. No obstant això, l'accés obert a estes dades es brindarà de conformitat amb el principi FAIR tan obert com siga possible i tan tancat com siga necessari per a protegir les dades personals, sensibles, mèdiques, de salut, dades relacionades amb temes de confidencialitat, de seguretat o en cas que puguen ser explotades comercialment o industrialment.  
  
En este context, la Fundació proporciona les pautes següents per a la implementació d'una política de ciència oberta en els resultats derivats de les ajudes finançades:  
Publicacions científiques  
- S'aconsella el depòsit dels pre-prints de les publicacions en servidors de pre-prints, com ara BioRxiv, amb la finalitat de compartir les troballes científiques al més prompte possible, independentment de la publicació en revistes i el corresponent procés de revisió d'experts.  
  
- Els articles derivats dels projectes finançats podran ser publicats en revistes d'accés obert o en revistes híbrides, triant la modalitat d'accés obert.  
- Els articles també podran ser publicats en revistes de subscripció, amb la condició que el treball siga depositat en un repositori d'accés obert i es faça accessible al públic en un període no superior als 6 mesos.  
El depòsit de la publicació científica immediatament després de la publicació es podrà realitzar en un repositori institucional o temàtic d'accés obert (es poden consultar els repositoris que hi ha en la plataforma RECOLECTA), en repositoris promoguts per les mateixes institucions o en Zenodo, si no hi ha una altra opció disponible. En el repositori caldrà esmentar el codi d'identificació del projecte finançat per part de la Fundació (ex. ABCDE12345FGHI). Els repositoris seleccionats han de complir amb uns nivells de seguretat i qualitat òptims amb la finalitat de permetre una correcta preservació i gestió de les dades (per exemple, els repositoris han d'estar certificats pel National Center of Biotechnology (NCBI) o ELIXIR). En cas que els investigadors no disposen d'un repositori institucional que complisca amb estos mínims, les dades podran ser depositades en el repositori europeu Zenodo.  
  
Dades d'investigació  
- Qualsevol conjunt de dades necessàries per a validar els resultats presentats en una publicació científica s'ha de fer públic al mateix temps que la publicació. Les dades han de seguir els principis FAIR, és a dir, ser localitzables, accessibles, interoperables i reutilitzables.  
  
- Es recomana als beneficiaris que facen públiques altres dades obtingudes al llarg de projecte finançat per a compartir-les amb la comunitat científica, a fi de reduir esforços, evitar duplicitats i induir a la col·laboració entre científics amb afinitat en els seus camps d'investigació.  
Les dades es poden depositar en qualsevol repositori que complisca uns nivells òptims de seguretat i qualitat (vore apartat de Publicacions científiques), preparat per a preservar i difondre esta classe d'objectes. El repositori pot ser d'una institució o d'una comunitat científica, prioritzant que s'hi atorgue un identificador únic i persistent (per ex. doi, handl, etc.) i que se'n facilite la localització. Per a decidir on depositar els conjunts de dades de la investigació es poden consultar els directoris de repositoris oberts re3data, ROAR o OpenDOAR.  
  
Responsabilitat dels investigadors  
Una vegada siguen adjudicats els projectes, es demanarà als investigadors que ens envien un pla sobre la previsió de com es gestionaran les dades generades durant la vigència de l'ajuda de la Fundació. Durant el monitoratge dels projectes, la Fundació analitzarà el grau de compliment de les pràctiques d'Open Access dels projectes finançats.